BBC Hausa - News - An kashe 'yan sanda biyu a harin Abuja
An kashe 'yan sanda biyu a harin Abuja
An sabunta: 26 ga Nuwamba, 2012 - An wallafa a 17:02 GMT
'Yan sandan Najeriya na fuskantar hare-hare a 'yan shekarun nan
Akalla 'yan sanda biyu ne suka mutu a wani hari da wasu 'gungun 'yan bindiga' suka kai kan wani babban ofishin 'yan sanda a Abuja - Najeriya, abinda ya sanya wasu da ake zargi da aikata fashi da makami guda biyar suka tsere.
Sanarwar da rundunar 'yan sandan ta fitar, ta ce ta kame biyu daga cikin maharan.
Rundunar ta ce mutane talatin ne daga cikin waɗanda ake tsare da su a wurin suka tsere, amma ta ce ta sake kame 25 daga ciki, yayin da ake ci gaba da neman ragowar biyar.
Ƙaddamar da bincike
Sufeto Janar na 'yan sanda MD Abubakar, ya ziyarci wurin da lamarin ya faru, inda ya umarci a gudanar da bincike kan yadda lamarin ya faru, sannan ya nemi a kara tsaurara matakan tsaro a gine-ginen gwamnati da kuma na 'yan sanda a kasar.
Hedkwatar hukumar tsaro ta musamman da ke kula da 'yan fashi da makami, na kusa da gine-ginen gwamnati, kuma ana tsaurara matakan tsaro a wurin.
Babu dai wata ƙungiyar da ta ɗauki alhakin wannan hari kawo yanzu.
Amma ƙungiyar Boko Haram ta sha kai hare-hare makamantan waɗannan a baya, inda ta kashe ɗaruruwan mutane a bana, mafi yawanci a Arewacin ƙasar.
Harin na zuwa ne kwana guda bayan da wasu tagwayen harin kunar bakin wake suka kashe mutane goma sha ɗaya a wata majami'a da ke barikin soji a jihar Kaduna.
Wani mazaunin Abuja ya ce yaji ƙarar harbe-harben da aka shafe kusan minti 30 ana yi da sanyin safiyar ranar Litinin.
Wani wakilin kamfanin dillancin labarai na AFP, ya ce babu wata alama ta ɓarna da aka yi wa ginin, wanda ake baiwa tsaro matuƙa.
Mutane 11 ne suka rasu a harin bam na Jaji
25 Nuwamba, 2012
Amnesty ta zargi sojin Nigeria da cin zarafi
1 Nuwamba, 2012
JTF ta ce ta kashe 'yan Boko Haram su 24